**Ťia Čching-lin** (čín. 贾庆林, pchin-jin: *Jiǎ Qìnglín*; \* 13. marec 1940, Po-tchou, Čína) je bývalý čínsky komunistický politik, pôvodne inžinier-strojár. V roku 1985 vstúpil do politiky na provinčnej úrovni, do vyšších úradov sa prepracoval začiatkom 90. rokov ako guvernér Fu-ťienu (1990–1994) a tajomník fuťienského provinčného výboru KS Číny (1993 – 1996), starosta Pekingu (1996 – 1999) a tajomník pekinského mestského výboru KS Číny (1997 – 2002). V rokoch 2003 – 2013 zastával úrad predsedu celoštátneho výboru Čínskeho ľudového politického poradného zhromaždenia. Súčasne bol dlhoročným členom vedenia KS Číny ako člen politbyra (1997 – 2002) a člen stáleho výboru politbyra (2002 – 2012).

Život
-----

Ťia Čching-lin sa narodil 11. augusta 1938 v okrese Ťiao-che v provincii Che-pej v roľníckej rodine. Bol prijatý na školu priemyselného manažmentu v Š’-ťia-čuangu. Od roku 1958 študoval konštrukciu a výrobu elektrických motorov a spotrebičov na Chepejskom technologickom inštitúte. Po ukončení štúdia v roku 1962 mu bolo pridelené miesto technika na Prvom ministerstve strojárstva, zapojil sa aj do činnosti Komunistického zväzu mládeže.

Počas kultúrnej revolúcie pracoval v rokoch 1969 – 1971 v jednej zo škôl kádrov 7. mája v provincii Ťiang-si. V roku 1971 začal pracovať v Úrade pre výskum politiky Prvého ministerstva strojárstva. V roku 1973 bol povýšený na vedúceho správy kontroly produkcie Prvého ministerstva strojárstva. V roku 1978 bol menovaný za generálneho riaditeľa Čínskej národnej spoločnosti pre export a import strojárskej produkcie a vybavenia. V roku 1983 sa stal riaditeľom Tchajjüanského závodu ťažkého strojárstva.

V rámci širšieho celoštátneho úsilia komunistickej strany o získanie mladšieho a vzdelanejšieho zboru funkcionárov v celej krajine vstúpil v roku 1985 do regionálnej politiky, keď bol zvolený za zástupcu tajomníka fuťienského provinčného výboru KS Číny. V novembri 1990 prevzal úrad guvernéra Fu-ťienu, v ktorom zotrval do apríla 1994. Na XIV. zjazde KS Číny v októbri 1992 bol zvolený za člena ústredného výboru. V decembri 1993 bol zvolený za tajomníka fuťienského provinčného výboru KS Číny (do októbra 1996). V priebehu prvej polovice 90. rokov upevnil Ťia Čching-lin vzťah s vtedajším generálnym tajomníkom Ťiang Ce-minom, s ktorým sa poznal už od 70. rokov z prvého ministerstva strojárstva, a nadviazal s ním vzťah klient-patrón.

V októbri 1996 bol Ťia preložený do Pekingu, kde zaujal funkciu starostu mesta (do februára 1999), a v auguste 1997 bol povýšený do funkcie tajomníka pekinského mestského výboru KS Číny (do októbra 2002). Na XV. zjazde KS Číny v septembri 1997 bol zvolený za člena politbyra, čo bol obvyklý postup pre tajomníka v Pekingu. Vo vedení Pekingu Ťia Čching-lin pomohol Ťiang Ce-minovi konsolidovať politickú moc v meste po tom, čo bol pekinský tajomník Čchen Si-tung zosadený na základe obvinenia z korupcie.

Na XVI. zjazde KS Číny v novembri 2002 bol potvrdený v politbyre a zásluhou podpory Ťiang Ce-mina zvolený aj za člena stáleho výboru politbyra. Už v októbri 2002 ho v Pekingu nahradil Liou Čchi s tým, že Ťia postúpi do stáleho výboru a dostane vyšší úrad. V marci 2003 tak bol zvolený za predsedu celoštátneho výboru Čínskeho ľudového politického poradného zhromaždenia.

Na XVII. zjazde KS Číny v októbri 2007 bol potvrdený v straníckych funkciách a v marci 2008 znovuzvolený za predsedu celoštátneho výboru Čínskeho ľudového politického poradného zhromaždenia na ďalšie funkčné obdobie.

Na XVIII. zjazde KS Číny v novembri 2012 sa vzdal straníckych funkcií a úradov a následne v marci 2013 odišiel z poradného zhromaždenia do penzie. Rôznych verejných akcií sa účastnil aj po odchode z vrcholovej politiky.

Referencie
----------

1. 1 2 3 4 5 6 7   *Jia Qinglin* [online]. en.people.cn, [cit. 2023-12-31]. Dostupné online.
2. 1 2 3 4 5 6 7   *贾庆林* [online]. The Central People's Government of the People's Republic of China, [cit. 2023-12-31]. Dostupné online. (po čínsky)
3. 1 2  BO, Zhiyue. *China's Elite Politics: Political Transition And Power Balancing*. Singapore : World Scientific, 2007. 466 s. ISBN 9814603724. S. 27 – 29.

Iné projekty
------------

Commons
* Spolupracuj na Commons Commons ponúka multimediálne súbory na tému **Ťia Čching-lin**

Zdroj
-----

*Tento článok je čiastočný alebo úplný preklad článku Ťia Čching-lin na českej Wikipédii.*